ทลายขบวนการผลิตยาน้ำสมุนไพรผสมสเตอรอยด์ ผู้ขายยาสเตียรอยด์เถื่อนดำเนินคดี
พลตำรวจตรี อนันต์ นานาสมบัติ ผู้บังคับการปราบปรามการกระทำความผิดเกี่ยวกับการคุ้มครองผู้บริโภค หรือ ปคบ. และสำนักงานคณะกรรมการอาหารและยา หรือ อย. แถลงผลการขยายผลทลายแหล่งผลิตน้ำสมุนไพรผสมสเตียรอยด์และแหล่งจำหน่ายสารสเตียรอยด์ ในพื้นที่จังหวัดขอนแก่นและจังหวัดระยอง รวม 6 จุด สามารถจับกุมผู้ต้องหาได้ 4 คน  หนึ่งในนั้นคือ นางสาวอุบลรัตน์ ซึ่งถือเป็นผู้จำหน่ายยาสเตียรอยด์รายใหญ่ให้กับกลุ่มผู้ค้าเครื่องดื่มสมุนไพร นอกจากนี้ ตำรวจยังสามารถยึดของกลาง เป็นน้ำสมุนไพรกว่า 26,000 ขวด, ยาเม็ดกลุ่มสเตียรอยด์กว่า 2 ล้านเม็ด ยาแก้ปวดไม่มีทะเบียนกว่า 2 ล้าน 2 แสนเม็ด ยาแก้แพ้  พร้อมอุปกรณ์การผลิตจำนวนมาก โดยผู้ต้องหา รับสารภาพว่า เป็นผู้ขายยาสเตียรอยด์ให้กับกลุ่มผู้ผลิตยาน้ำสมุนไพรเพื่อนำไปผสมยาสเตียรอยด์ จำหน่ายในชุมชนและพื้นที่ใกล้เคียง โดยซื้อยาสเตียรอยด์จากร้านขายยาแห่งหนึ่ง ในอำเภอเมือง จังหวัดขอนแก่น เบื้องต้น เจ้าหน้าที่ จึงยึดของกลางไว้เป็นหลักฐาน นำส่งพนักงานสอบสวนเพื่อดำเนินคดีข้อหาจำหน่ายวัตถุออกฤทธิ์ประเภท 1 จำคุกไม่เกิน 10 ปี และปรับไม่เกิน  1,000,000 บาท หรือทั้งจำทั้งปรับ โดยจะติดตามผู้ที่เกี่ยวข้องในขบวนการนี้ มาดำเนินคดีตามกฎหมาย